Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 356/12/6606	Lučenec, 4.7.2013
EEČ : 2-47-140-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b, písmeno c Trestného zákona číslo 300/2005 Zbierky zákonov v znení zákona číslo 257/2009 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
ako otec maloletého syna XXXXX, nar. 25.11.2005 hoci bol právoplatným rozsudkom Okresného súdu v Lučenci č.k. 17C 134/2009 zo dňa 17.12.2009 zaviazaný k plateniu výživného na vyššie uvedené maloleté dieťa mesačne sumou 66,- € počnúc dňom 02.03.2010 vždy do 15-teho dňa toho ktorého mesiaca vopred k rukám matky dieťaťa XXXXX, nar. 18.10.1981, ktorá suma bola právoplatným rozsudkom Okresného súdu v Lučenci č. k. 11 P 125/2011 zo dňa 13.04.2011 znížená na sumu 35,- € mesačne počnúc dňom 01.04.2011, takto uloženú povinnosť riadne, pravidelne a v plnej výške neplnil v Kokave nad Rimavicou a inde a za obdobie  od 01.05.2011 doposiaľ matke dieťaťa XXXXX na výživnom dlhoval celkovú sumu 910,- €, ktorého konania sa dopustil napriek tomu, že bol trestným rozkazom Okresného súdu v Lučenci č.k. 22T 66/2011 zo dňa 11.04.2011 uznaný vinným z prečinu zanedbania povinnej výživy podľa § 207 odsek 1 Trestného zákona a bol mu uložený trest odňatia slobody v trvaní 4 mesiace s podmienečným odkladom jeho výkonu na skúšobnú dobu 18 mesiacov

lebo zanikla trestnosť činu

Odôvodnenie:
	Proti obvinenému XXXXX bolo vyšetrovateľom PZ OR PZ v Lučenci  vedené trestné stíhanie  pre prečin zanedbania povinnej výživy podľa § 207 ods. 1, odsek 3, písm. b/, c/  Tr. zák. na tom skutkovom základe, ktorý je uvedený vo výrokovej časti tohto uznesenia. 
	Po ukončení vyšetrovania vyšetrovateľ PZ predložil vyšetrovací spis spolu s návrhom na zastavenie trestného stíhania v zmysle § 215 ods. 1 písm. h/ Tr. por. s poukazom na ustanovenie § 86 písm. a/ Tr. zák. Po preskúmaní vyšetrovacieho spisu som zistila, že predmetný návrh je dôvodný.
	Obvinený XXXXX vo svojej výpovedi uviedol, že si je vedomý vyživovacej povinnosti voči svojmu synovi XXXXX. Doznal, že výživné nevyplatil riadne a v plnej výške matke dieťaťa XXXXX za obdobie od mája 2011 doposiaľ. Uviedol, že postupne formou poštových poukážok zaslal bývalej manželke sumu 910 €, o čom predložil aj doklady o úhrade výživného. Týmto vyplatil všetko dlžné výživné ako aj bežné výživné za mesiac jún 2013. 
Výpoveď obvineného v plnom rozsahu potvrdila aj svedkyňa - poškodená XXXXX. Uviedla, že obvinený postupne šekovými poukážkami vyplatil celú dlžnú sumu na výživnom a to vo výške 910 € , čo predstavuje výživné za obdobie mesiacov máj 2011 vrátane júna 2013. Dodala, že počas obdobia neplatenia výživného syn núdzou netrpel. 
	Skutočnosť, že obvinený poškodenej skutočne vyplatil vyššie uvedenú sumu preukazujú aj fotokópie poštových poukazov na čl. 92 vyšetrovacieho spisu.   		
	Podľa § 86 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu. 
Keďže obvinený XXXXX využil možnosť ustanovenia § 86 písmeno a/ Trestného zákona a  svoju vyživovaciu povinnosť dodatočne splnil, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka